Ngħixu f'kultura, fi ħsieb soċjali, fejn nippretendu li fil-ħajja, f'dak li nwettqu, dak li jiġi fuqna, kollox irid jiġina tajjeb mill-ewwel. Ma nippermettux li r-riħ idur kontra tagħna u li l-affarijiet ikunu jidhru li sejrin f'direzzjonijiet opposti għal dak li nkunu daħħalna f'rasna li nwettqu. Mentri, kif nagħrfu, ir-realtà tal-ħajja tagħna hija mimlija lezzjonijiet. Kull persuna, kull soċjetà trid tgħaddi minn proċess li minnu, jekk tagħraf timxi, l-avversitajiet ma jkissruhiex, imma jispiċċaw jissudawha. Trid, iva, paċenzja, sabar, attenzjoni u dożi qawwija ta' determinazzjoni fil-kurrenti li jiġu għalina. Hemm min jaqta' qalbu F'dan il-proċess, wieħed jiltaqa' ma' persuni li jsibu ruħhom iktar lesti li jċedu u ma jkomplux jikkumbattu. Ħafna, wkoll, mal-inqas kumplikazzjoni, idawru r-rotta. Ftit huma dawk li jifhmu li hemm bank ta' prova li jridu jaħdmu fih. Hemm proċess ta' eżami kontinwu li l-ħajja toffri, speċjalment f'dik politika. Dawk li jridu jkunu strumenti ta' bidla. Dawk li jridu jagħtu l-ħajja tagħhom biex is-soċjetà tara progress soċjali u ekonomiku veru. Dawn jagħrfu, biċċa biċċa, li jridu jaqilgħu sew ġewwa fihom, biex jissudaw u jifhmu r-realtà. Li jridu, f'mumenti, jaraw lilhom jikkonfrontaw ideat f'komunità li trid tiċħadhom. Mhux ser naħarbu mill-verità F'dan m'aħniex ser naħarbu mill-verità, mill-fatti, mid-diffikultajiet. Hemm il-pożizzjonijiet li naraw jiżviluppaw, imma dan ma jfissirx li għandna ma nkomplux fi triqitna. Dan għax nafu li fl-avversità nissudaw lilna nfusna, ninsannu u nitbasktu għal dak li ġej. Iktar ma jkun qawwi l-proċess li ngħaddu minnu, iktar il-bnedmin fil-politika jkunu kapaċi jimxu u jmexxu 'l ħuthom. Min, fl-oppożizzjoni, jbati fi triqtu, ikun iktar attent għas-soċjetà kollha. Ikun iktar strument ta' kull klassi fis-soċjetà. Ikun dak li mhuwiex parti li taħseb li dak li taħseb hi huwa s-soluzzjoni, mingħajr ma jkollha l-umiltà li tikkonfrontah fil-ħajja tal-bnedmin kollha. Soluzzjonijiet Waqt li ħaddieħor jintilef fuq dak li m'għandux. Waqt li huwa aljenat fuq dak li m'għandux bżonn ħaddieħor għaddej. Kif nagħrfu, il-Gvern tal-ġurnata mhuwiex iwieġeb għar-realtajiet tal-bnedmin. Mhuwiex, għax illum tilef mir-rankatura li jibdel fil-ġustizzja soċjali. It-triq tiegħu biex mill-Oppożizzjoni jidħol fil-poter ma kellhiex il-proċess diffiċli li għaddejji aħna fih. U proprju iktar, minħabba f'hekk li qiegħed isib li qiegħed jikkrolla internament. Il-fattur dominanti li jżomm lill-Partit Laburista f'daqqa mhuwiex l-ideal, il-proġett politiku, imma s-sempliċi poter. Anki l-punt ċentrali li ġieb diversi f'daqqa miegħu, f'kelma oħra, is-saħħa tal-Mexxej, tal-Prim Ministru, qegħda biċċa biċċa tmur lura. Illum hemm għarfien li saru numru ta' forom ta' "kompromessi", uħud fl-"onestà", oħrajn inqas fl-ideal u fil-kompożizzjoni tal-formazzjoni tal-Moviment li nħoloq. Kien hemm fatturi varji li ġiebu bnedmin f'daqqa qabel. Forsi aħna stess, bħala Partit Nazzjonalista, mingħajr ma għarafna dan biżżejjed, ġejna użati sabiex nassiguraw is-suċċess tiegħu. Biss, ir-realtà hija li l-Partit Laburista qiegħed illum jaħdem, u ngħid li qed jirnexxilu, jidfen il-Moviment. Qiegħed jieħu lura kontroll ta' dak li ma kienx. Proprju għalhekk Proprju għalhekk li wieħed irid jifhem, iktar u iktar wara l-aħħar diskors tal-Budget, li hemm bidliet li qed iseħħu fix-xenarju politiku. L-ideat qed jinxfu, u magħhom ukoll il-momentum sabiex isiru l-bidliet importanti. Hemm, ċertament, iktar piż fuq il-konsolidazzjoni tal-poter. Proprju għalhekk li aħna rridu nifhmu li r-rilevanza politika tagħna qegħda tikber fil-proposti alternattivi tagħna. Id-dokument li ġie preparat mill-Partit Nazzjonalista qabel id-diskors tal-Budget kellu f'dan importanza. Dan għax: l-ewwel, wera biċ-ċar li qegħdin fil-proċess determinanti sabiex nibnu l-programm politiku tagħna; it-tieni, li fih hemm diġà ideat differenti minn tal-Gvern, li huma rilevanti; it-tielet, li hemm ukoll l-opportunità mitlufa li ngħatat lill-Gvern biex japplika wħud minnhom. Fid-Diskors nieqes mis-sustanza Minkejja d-diskors nieqes mis-sustanza li ssir minn uħud dwarna, ir-realtà hija li l-Partit Nazzjonalista miexi 'l quddiem. Hemm proċess ta' bidla li għaddej, naturali, neċessarju, li qiegħed isir. It-triq quddiemna hija ċertament twila. Forsi hemm ukoll min jaħseb li hija itwal milli hija. Biss, hemm determinazzjoni u kuraġġ minn diversi minna biex f'dan il-pajjiż ikun hemm il-bidliet. Ikun hemm pajjiż li jagħti każ tal-ġustizzja soċjali, lil min huwa minn taħt, lil min qiegħed jara li qiegħed wieqaf fis-soċjetà, lil min qiegħed isofri inġustizzji. Li jkun hemm pajjiż li jieqaf mit-toroq żbaljati li l-korruzzjoni u ħutha jeħduna fihom. Fil-proċess Fil-ħin tagħna fl-Oppożizzjoni, dmirna qed inwettquh. Dak li nippreparaw sabiex ikollna programm politiku li nistgħu napplikaw għal dan il-poplu, li verament jixraqlu ċertament aħjar milli qiegħed jingħata. F'dan, minkejja dak li jistgħu jgħidu fuqna, qegħdin fil-proċess sabiex inbiddlu għas-sewwa lil dan il-pajjiż. Għax għaddejna, u għaddejjin minn diffikultajiet varji li naraw dejjem iktar li qed nissudaw fil-ħidma u fil-proposti tagħna. Aktar ma niġu mbaskta, bħal ma ġew ta' qabilna, aktar ser inkunu kapaċi biex inwettqu l-intenzjonijiet tagħna għal ħutna f'dawn il-gżejjer.
Fid-diffikultà nissudaw.